Η νέα ψηφιακή παράσταση στο Πλανητάριο του Ιδρύματος Ευγενίδου, με τίτλο «Διαστημικές καταιγίδες και Βόρειο σέλας», υπόσχεται σε μικρούς και μεγάλους μια «γνωριμία», με τα πιο εντυπωσιακά και βίαια καιρικά φαινόμενα του ηλιακού μας συστήματος.

Οι θεατές της παράστασης θα έχουν την ευκαιρία να «ταξιδέψουν» στους πλανήτες του ηλιακού μας συστήματος και να θαυμάσουν σκηνές από ακραία καιρικά φαινόμενα. Παράλληλα θα δουν εικόνες από το πολικό σέλας, όπως τις κατέγραψε ο φωτογραφικός φακός.

Από τους ανέμους στον Ποσειδώνα που πνέουν με ταχύτητες 2.000 χιλιομέτρων την ώρα, ως τις ηλιακές καταιγίδες, που μπορούν να «βραχυκυκλώσουν» τους τηλεπικοινωνιακούς δορυφόρους και να προκαλέσουν εκτεταμένες διακοπές στην ηλεκτροδότηση και ως το πολικό σέλας, οι θεατές θα γίνουν «μάρτυρες » αξιοθαύμαστων καιρικών φαινομένων.

Η παράσταση θα ενταχθεί στο πρόγραμμα του Πλανηταρίου από την Πέμπτη 20 Οκτωβρίου και προτείνεται για παιδιά άνω των δέκα ετών και ενήλικες. Η επίσημη παρουσίασή της θα πραγματοποιηθεί τη Δευτέρα 17 Οκτωβρίου με δύο προβολές (18:30 και 20:00), με ελεύθερη είσοδο για το κοινό.

Πηγή: ΑΠΕ-ΜΠΕ

Μοιράσου το άρθρο: